過滕弔秦
作者：曾丰
朝代：宋

paragraphs: 潯流容派兩江口，中有一城大如斗。
埤堞甎抏土藉隍，樓臺瓦潰泥漫霤。
入言淮海初到時，江獻其清山獻奇。
彼私得之既以去，今幸存者皆其遺。
古藤陰下非眠處，肆言成讖終還悟。
末禍休冤黄綬欺，初謀已被儒冠誤。
眉山處喪與得坎，朱崖儋耳全吾身。
孰知淮海造三昧，猶與眉山隔一塵。